b"\n_START_ARTICLE_\nTr\xc5\xbei\xc5\xa1ka Bistrica\n_START_SECTION_\nOpis reke\n_START_PARAGRAPH_\nTr\xc5\xbei\xc5\xa1ka Bistrica nastane iz ve\xc4\x8d manj\xc5\xa1ih izvirov na jugozahodnem pobo\xc4\x8dju glavnega grebena Karavank in te\xc4\x8de strmo skozi gozd mimo opu\xc5\xa1\xc4\x8dene planine Brsnina ter naprej navzdol po grapi do izrazitega soto\xc4\x8dja Medvodje, kjer se ji z leve pridru\xc5\xbei Stegovnik izpod istoimenskega vrha Stegovnik in z desne dalj\xc5\xa1i Ko\xc5\xa1utnik izpod vzhodnega dela grebena Ko\xc5\xa1ute. Do sem je imel potok velik strmec, saj se je spustil \xc5\xbee za ve\xc4\x8d kot 750 m, od tu naprej pa se mu strmec precej zmanj\xc5\xa1a in te\xc4\x8de po nekoliko \xc5\xa1ir\xc5\xa1i dolini ves \xc4\x8das proti jugozahodu skozi razlo\xc5\xbeeno naselje Jelendol, skoraj ves \xc4\x8das po triasnem dolomitu in lastnih prodnih nanosih. S strmih gozdnatih pobo\xc4\x8dij na levi in desni strani doline se vanj stekajo \xc5\xa1tevilne kratke in strme grape, ki so ob izstopu v glavno dolino nasule manj\xc5\xa1e vr\xc5\xa1aje, ter z desne dva ve\xc4\x8dja pritoka: Zali potok in Dol\xc5\xbeanka._NEWLINE_Pod izlivom desnega pritoka Kali\xc5\xa1nik v naselju Dolina Tr\xc5\xbei\xc5\xa1ka Bistrica zavije proti jugu in tudi zna\xc4\x8daj doline se povsem spremeni. Reki se strmec precej pove\xc4\x8da, dolina postaja navzdol vse strmej\xc5\xa1a in nekoliko ni\xc5\xbee se vre\xc5\xbee v slikovito Dov\xc5\xbeanovo sotesko. Na tem odseku pre\xc4\x8dka reka dober kilometer \xc5\xa1irok pas srednje- in zgornjepermskih kamnin (kremenov pe\xc5\xa1\xc4\x8denjak, kremenov konglomerat, trbi\xc5\xa1ka bre\xc4\x8da, apnenec), ima zelo velik strmec in zlasti ob velikih pretokih se kot divja reka prebija navzdol po strugi, v kateri so nakopi\xc4\x8dene velike skale kremenovega konglomerata._NEWLINE_Pod sotesko se reka za kratek \xc4\x8das nekoliko umiri, na obeh straneh jo spremlja ozka naplavna ravnica, vse do \xc4\x8cadovelj, kjer se ji z leve pridru\xc5\xbei Lom\xc5\xa1\xc4\x8dica iz Lomske doline pod Stor\xc5\xbei\xc4\x8dem. Takoj zatem prite\xc4\x8de reka na pas tr\xc5\xa1ih triasnih dolomitov, zato se dolina ponovno zo\xc5\xbei, reki pa se pove\xc4\x8da strmec. Svoj tok nadaljuje skozi mesto Tr\xc5\xbei\xc4\x8d, kjer se dolina spet nekoliko raz\xc5\xa1iri, Tr\xc5\xbei\xc5\xa1ki Bistrici pa se z desne strani pridru\xc5\xbei potok Mo\xc5\xa1enik, ki zbira vode na ju\xc5\xbeni strani prelaza Ljubelj._NEWLINE_Pod Tr\xc5\xbei\xc4\x8dem vstopi reka v ravnino Ljubljanske kotline in te\xc4\x8de po njej proti jugu. Na obeh straneh spremlja strugo o\xc5\xbeja naplavna ravnica, vendar se je reka po koncu zadnje ledene dobe zarezala 30\xe2\x80\x9340 m globoko v prodne naplavine, tako da ravnico ob reki na obeh straneh spremljata strmi je\xc5\xbei glavne terase. Naplavna ravnica ob reki je zaradi pogostih poplav skoraj povsem neposeljena, vasi so name\xc5\xa1\xc4\x8dene na robu glavne terase visoko nad reko. Pri vasi Bistrica pre\xc4\x8dkata reko gorenjska avtocesta in nekdanja glavna cesta, pod njo pa Tr\xc5\xbei\xc5\xa1ka Bistrica zavije rahlo proti jugozahodu, te\xc4\x8de med strmima pobo\xc4\x8djema skozi pas tr\xc5\xa1ih konglomeratov in se dobra dva kilometra ni\xc5\xbee izliva v Savo.\n_START_SECTION_\nHidronim in etimologija\n_START_PARAGRAPH_\nTr\xc5\xbei\xc5\xa1ka Bistrica je ena od \xc5\xa1tevilnih na\xc5\xa1ih 'bistric' in je ime dobila po mestu Tr\xc5\xbei\xc4\x8d. Vodno ime Bistrica je slovanskega izvora in izhaja iz ob\xc4\x8dne besede bystrica v pomenu 'hitro teko\xc4\x8da voda', ta pa iz pridevnika bystr\xd1\x8a (hitro teko\xc4\x8d, dero\xc4\x8d). V starej\xc5\xa1ih zgodovinskih virih se ime reke pojavlja kot Veustritz (1373),, v nem\xc5\xa1ki obliki se omenja kot Feistritz Bach ali Neumarkter Feistritz.\n_START_SECTION_\nHidrogeografija\n_START_PARAGRAPH_\nTr\xc5\xbei\xc5\xa1ka Bistrica ima alpski de\xc5\xbeno-sne\xc5\xbeni re\xc5\xbeim z izrazitim prvim vi\xc5\xa1kom jeseni (novembra) in drugim vi\xc5\xa1kom spomladi (april\xe2\x80\x93maj). Jesenski vi\xc5\xa1ek prispevajo dolgotrajnej\xc5\xa1a jesenska de\xc5\xbeevja, ko de\xc5\xbeuje tudi \xc5\xa1e v vi\xc5\xa1jih legah, spomladanski vi\xc5\xa1ek je manj izrazit in ve\xc4\x8dinoma posledica taljenja snega. Izrazita sta tudi oba ni\xc5\xbeka: februarski je posledica sne\xc5\xbene retinence, avgustovski pa manj\xc5\xa1e koli\xc4\x8dine padavin in pove\xc4\x8dane evapotranspiracije zaradi vi\xc5\xa1jih poletnih temperatur. Zaradi velikih strmin velik dele\xc5\xbe padavin hitro odte\xc4\x8de po pobo\xc4\x8djih in naprej po reki navzdol, zato ima Tr\xc5\xbei\xc5\xa1ka Bistrica zelo velik specifi\xc4\x8dni odtok (39,3\xc2\xa0l/s/km\xc2\xb2) in tudi visok odto\xc4\x8dni koli\xc4\x8dnik (63,5\xc2\xa0%), podobno kot sosednja Kokra._NEWLINE_Tr\xc5\xbei\xc5\xa1ka Bistrica je izrazit hudournik, vendar na ve\xc4\x8djem delu toka, razen v Tr\xc5\xbei\xc4\x8du in sose\xc5\xa1\xc4\x8dini, ne povzro\xc4\x8da ve\xc4\x8djih te\xc5\xbeav, saj je poplavna ravnica ob zgornjem in spodnjem toku skoraj neposeljena. V zgornjem toku, od Medvodja do Dov\xc5\xbeanove soteske, je v njej le nekaj hi\xc5\xa1, dolvodno od Bistrice pri Tr\xc5\xbei\xc4\x8du je vrezana v lastne prodne nanose, naselja pa so na varnem na robu glavne terase. Te poplavne ravnice so izpostavljene pogostim, a kratkotrajnim hudourni\xc5\xa1kim poplavam, ve\xc4\x8dje probleme povzro\xc4\x8dajo hudourni\xc5\xa1ke vode le v Tr\xc5\xbei\xc4\x8du in sosednjih naseljih, ki so se namestila tik ob hudourni\xc5\xa1ki strugi._NEWLINE_Hudourni\xc5\xa1ki zna\xc4\x8daj Tr\xc5\xbei\xc5\xa1ke Bistrice ka\xc5\xbeejo tudi velike razlike med najve\xc4\x8djimi in najmanj\xc5\xa1imi pretoki, zaradi ozkega in zelo strmega zgornjega dela pore\xc4\x8dja je tudi odziv re\xc4\x8dnega pretoka na mo\xc4\x8dnej\xc5\xa1e padavine izjemno hiter. Na vodomerni postaji v Preski so v obdobju 1981\xe2\x80\x932010 izmerili najmanj\xc5\xa1e pretoke ob hudi su\xc5\xa1i poleti 1993 (14.7.: 0,731\xc2\xa0m\xc2\xb3/s), najve\xc4\x8dje pretoke pa ob poplavah 18.9.2007 (155\xc2\xa0m\xc2\xb3/s), 28.8.1986 (133\xc2\xa0m\xc2\xb3/s) in 1.11.2003 (115\xc2\xa0m\xc2\xb3/s). Ob mo\xc4\x8dnih padavinah te\xc5\xbeave prebivalcem ne povzro\xc4\x8dajo samo narasle vode Tr\xc5\xbei\xc5\xa1ke Bistrice, veliko \xc5\xa1kodo povzro\xc4\x8dajo tudi hudourni\xc5\xa1ki pritoki z mo\xc4\x8dno erozijo ter nana\xc5\xa1anjem velikih mno\xc5\xbein proda in drugega plavja s strmih pobo\xc4\x8dij v dolino.\n_START_SECTION_\nKakovost vode\n_START_PARAGRAPH_\nTr\xc5\xbei\xc5\xa1ka Bistrica je v zgornjem toku zelo \xc4\x8dista reka, saj je obmo\xc4\x8dje ve\xc4\x8dinoma poraslo z gozdom in redko poseljeno, po podatkih ARSO je tudi v srednjem in spodnjem toku v dobrem kemijskem in ekolo\xc5\xa1kem stanju. Kakovost vode v srednjem in spodnjem toku se je mo\xc4\x8dno izbolj\xc5\xa1ala po izgradnji kanalizacijskega omre\xc5\xbeja in centralne \xc4\x8distilne naprave za Tr\xc5\xbei\xc4\x8d in sosednja naselja na Brezovem na desnem bregu Tr\xc5\xbei\xc5\xa1ke Bistrice v letih 2008\xe2\x80\x932010.\n_START_SECTION_\nLjudje in reka\n_START_PARAGRAPH_\nNa ve\xc4\x8djem delu toka je struga Tr\xc5\xbei\xc5\xa1ke Bistrice v dobrem naravnem stanju, umetno spremenjena struga je le od izliva Lom\xc5\xa1\xc4\x8dice skozi Tr\xc5\xbei\xc4\x8d do izpod Zvir\xc4\x8d in pri Bistrici. V preteklosti so njeno mo\xc4\x8d izkori\xc5\xa1\xc4\x8dali mlini in drugi vodni obrati v Tr\xc5\xbei\xc4\x8du, v spodnjem toku so bili zaradi njenega hudourni\xc5\xa1kega toka ob kraj\xc5\xa1ih mlin\xc5\xa1\xc4\x8dicah, ki so potekale po poplavnih ravnicah na obeh bregovih, mdr. pod Kovorjem in Zvir\xc4\x8dami na desnem in levem bregu, prav tako pod Podbrezjami in Bistrico. Tudi nekdaj dobro razvite obrti v Tr\xc5\xbei\xc4\x8du, ki so v 19. stoletju deloma prerasle v industrijske obrate, so bile v ve\xc4\x8dji ali manj\xc5\xa1i meri navezane na vodno silo Tr\xc5\xbei\xc5\xa1ke Bistrice in desnega pritoka Mo\xc5\xa1enik. \xc5\xbde v 16. stoletju so bile ob izlivu Lom\xc5\xa1\xc4\x8dice fu\xc5\xbeine, ki so delovale do leta 1817. Prav tako so bile fu\xc5\xbeine na desnem bregu Tr\xc5\xbei\xc5\xa1ke Bistrice na mestu dana\xc5\xa1nje tovarne lepenke na Slapu, iz katerih je nastala tovarna kos in srpov (sedanja AB TOKOS). Na desnem bregu Tr\xc5\xbei\xc5\xa1ke Bistrice pod mestom je bila \xc5\xbee v 19. stoletju velika \xc5\xbeaga, ki se je pozneje raz\xc5\xa1irila v ve\xc4\x8dji obrat lesne industrije (nekdanji ZLIT), a je v zadnjih letih ugasnil. Ob zgornjem toku Tr\xc5\xbei\xc5\xa1ke Bistrice je bila ve\xc4\x8dja \xc5\xbeaga, ki jo je leta 1902 skupaj z okoli\xc5\xa1kimi gozdovi kupil baron Karl Born, jo mo\xc4\x8dno pove\xc4\x8dal in preuredil na elektri\xc4\x8dni pogon ter zanjo zgradil hidroelektrarno in 5\xc2\xa0km dolgo gozdno \xc5\xbeeleznico od Medvodja._NEWLINE_Danes izkori\xc5\xa1\xc4\x8dajo vodno energijo Tr\xc5\xbei\xc5\xa1ke Bistrice v 11 malih hidroelektrarnah: tri so v Jelendolu, dve v Tr\xc5\xbei\xc4\x8du ter \xc5\xa1est dolvodno od Tr\xc5\xbei\xc4\x8da, ve\xc4\x8dinoma ob nekdanjih mlin\xc5\xa1\xc4\x8dicah.\n_START_SECTION_\nVarstvo narave\n_START_PARAGRAPH_\nZaradi dobro ohranjene naravne struge in bli\xc5\xbenje poplavne ravnice je skoraj celotna Tr\xc5\xbei\xc5\xa1ka Bistrica od izvira do izliva, razen na odseku skozi Tr\xc5\xbei\xc4\x8d do Pristave, zavarovana kot naravna vrednota dr\xc5\xbeavnega pomena, vklju\xc4\x8dno s poplavno ravnico. Zaradi izrazite dinamike je kot posebna naravna vrednota dr\xc5\xbeavnega pomena zavarovano tudi soto\xc4\x8dje Save in Tr\xc5\xbei\xc5\xa1ke Bistrice, saj hudourni\xc5\xa1ki zna\xc4\x8daj in velik dotok karbonatnega proda omogo\xc4\x8data nastanek hitro se spreminjajo\xc4\x8dih belih prodi\xc5\xa1\xc4\x8d in pogosto prestavljanje re\xc4\x8dnega toka. Dodaten pomen temu odseku daje \xc5\xa1e skoraj povsem nedotaknjena obvodna vegetacija._NEWLINE_Kot posebna naravna vrednota lokalnega pomena je zavarovana \xc5\xa1e Dov\xc5\xbeanova soteska, predvsem kot izjemno nahajali\xc5\xa1\xc4\x8de fosilov iz paleozoika, pa tudi zaradi zanimivih reliefnih oblik (kratka soteska, veliki balvani v strugi, slapi\xc5\xa1\xc4\x8de idr.). Celoten tok Tr\xc5\xbei\xc5\xa1ke Bistrice do izteka iz Dov\xc5\xbeanove soteske le\xc5\xbei tudi v obmo\xc4\x8dju Natura 2000 Karavanke._NEWLINE_Tr\xc5\xbei\xc5\xa1ka Bistrica je zaradi ohranjenosti struge in \xc4\x8diste vode privla\xc4\x8dna ribolovna reka. V njej mdr. \xc5\xbeivijo  poto\xc4\x8dna postrv (Salmo trutta), lipan (Thymallus thymallus) ter iz Severne Amerike prine\xc5\xa1eni poto\xc4\x8dna zlatov\xc4\x8dica (Salvelinus fontinalis) in \xc5\xa1arenka (Oncorhynchus mykiss). Z ribjim \xc5\xbeivljem upravlja ribi\xc5\xa1ka dru\xc5\xbeina Tr\xc5\xbei\xc4\x8d, ki skrbi tudi za ribnik \xc5\xbdeje na levem bregu Tr\xc5\xbei\xc5\xa1ke Bistrice tik pod istoimensko vasjo."